তাঁকে পরের ‘এমএসডি’ বলে ডাকা শুরু হয়ে গিয়েছে। খুব বিস্ময়ের কিছু নেই যে, মহেন্দ্র সিংহ ধোনির ভবিষ্যৎ নিয়ে জল্পনার মধ্যে এই সম্ভাব্য ‘নয়া ধোনি’ ঢুকে পড়লেন ভারতীয় ক্রিকেটের মূলস্রোতে।
তাঁর নাম এতদিনে সকলেই জেনে গিয়েছে। ঋষভ পন্থ। শুক্রবার ইংল্যান্ডের বিরুদ্ধে তিনটি টি-টোয়েন্টি ম্যাচের জন্য দলে নেওয়া হয়েছে দিল্লির বাঁহাতি ব্যাটসম্যান ঋষভ’কে। বিস্ময়ের উপাদান হচ্ছে, ঘরের মাঠে দ্বিতীয় উইকেটকিপার রাখাটা। এতদিন শুধু ধোনিই থাকতেন। বিকল্প হিসাবে ভবিষ্যতের রাস্তায় ঋষভ’কেই যে ভাবা হচ্ছে, পরিষ্কার।
 
কারও কারও মতে, জাতীয় নির্বাচকেরা ধোনিকেও বার্তা দিয়ে রাখলেন যে, তোমার বিকল্প তৈরি করার প্রকল্প চালু হয়ে গিয়েছে। একটা উল্লেখযোগ্য তথ্য হচ্ছে, ২০১৯ বিশ্বকাপের সময় ধোনির বয়স হবে ৩৭’এর ওপর। আর ঋষভ তখন হবেন ২১। 
ধোনি ২০১৯ বিশ্বকাপ পর্যন্ত সত্যিই নিজেকে সচল রাখতে পারবেন কি না, তা নিয়ে নির্বাচকদের মনেও সন্দেহ রয়েছে বলেই খবর। সেই কারণে একদিনের দলে একা ধোনিকে রাখা হলেও টি-টোয়েন্টি দলে ঋষভ’কেও জুড়ে দেওয়া হয়েছে। আবার ম্যাচ প্র্যাক্টিসে না থাকা ধোনিকে অধিনায়ক করা হয়েছে ১০ জানুয়ারি ইংল্যান্ডের বিরুদ্ধে ওয়ার্ম-আপ ম্যাচে।
 
ধোনির মতোই ঝোড়ো ব্যাটিং করেন ঋষভ। বয়স মাত্র ১৯। ইতিমধ্যেই রঞ্জি ট্রফিতে একটি ট্রিপল সেঞ্চুরি করেছেন। প্রথম শ্রেণির ক্রিকেটে কোনও ভারতীয়ের করা দ্রুততম সেঞ্চুরি তাঁর নামের পাশে রয়েছে। ধোনিরই রাজ্য দল ঝাড়খণ্ডের বিরুদ্ধে এ বছরেই রঞ্চি ম্যাচে ৪৮ বলে সেঞ্চুরি করেছিলেন ঋষভ। শেষ আইপিএল নিলামে যাঁর দর ছিল ১.৯ কোটি টাকা। অনন্তকাল ধরে চলে আসা জীবনের সেই নিয়ম। একটা অসাধারণ যাত্রা শেষের দিকে। অন্যটা শুরুর মুখে!